paragraph_text: Westland Lynx (eng. Lynx; hrv. Ris) je britanski višenamjenski vojni helikopter kojeg je dizajnirala i proizvela tvrtka Westland Helicopters u tvornici u Yeovilu. Izvorno je zamišljen za civilnu uporabu ali je vojni interes doveo do razvoja inačica za kopnenu vojsku i ratnu mornaricu. Lynx je prvi puta poletio 21. ožujka 1971. a predstavljen je 1978. kada se počeo proizvoditi. Primarno je osmišljen za sudjelovanje u borbenim misijama, protu-oklopno djelovanje, protu-podmorničke uloge te za traganje i spašavanje.